ประกาศกระทรวงการคลัง เรื่อง ลักษณะ สี และขนาดธนบัตรที่ระลึก ชนิดราคา 100 บาท ที่จะนำออกใช้

ประกาศกระทรวงการคลัง
เรื่อง ลักษณะ
สี และขนาดธนบัตรที่ระลึก
ชนิดราคา ๑๐๐
บาท ที่จะนำออกใช้[๑]

สมเด็จพระนางเจ้าสิริกิติ์
พระบรมราชินีนาถ เจริญพระชนมพรรษา ๖ รอบ ในวันที่ ๑๒ สิงหาคม พุทธศักราช ๒๕๔๗
ธนาคารแห่งประเทศไทยเห็นเป็นการสมควรออกธนบัตรที่ระลึกชนิดราคา ๑๐๐ บาท เพื่อเฉลิมพระเกียรติ
ณ สมัยอันเป็นมหามงคลนี้ อาศัยอำนาจตามความในมาตรา ๑๔ วรรค ๒
แห่งพระราชบัญญัติเงินตรา พ.ศ. ๒๕๐๑ รัฐมนตรีว่าการกระทรวงการคลัง จึงประกาศลักษณะ
สี และขนาดของธนบัตรที่ระลึกชนิดราคา ๑๐๐ บาท ดังต่อไปนี้
๑.  ลักษณะและสี
ก. ด้านหน้า
ตอนกลางมีพระบรมฉายาลักษณ์พระบาทสมเด็จพระปรมินทรมหาภูมิพลอดุลยเดชในฉลองพระองค์เครื่องแบบเต็มยศจอมทัพ
ฉลองพระองค์ครุยมหาจักรีบรมราชวงศ์ ทรงสายสร้อยมหาจักรี
สายสะพายจักรีและพระสังวาลปฐมจุลจอมเกล้าวิเศษ
คู่กับพระฉายาลักษณ์สมเด็จพระนางเจ้าสิริกิติ์ พระบรมราชินีนาถในฉลองพระองค์ชุดไทยศิวาลัย
ทรงเครื่องขัตติยราชอิสริยาภรณ์อันมีเกียรติคุณรุ่งเรืองยิ่งมหาจักรีบรมราชวงศ์
ทรงสายสร้อยมหาจักรี สายสะพายจักรี ดาราจักรี ทรงดวงตราปฐมจุลจอมเกล้า
เหรียญรัตนาภรณ์ รัชกาลที่ ๙ ชั้นที่ ๑
และทรงมงกุฎพิมพ์ด้วยสีน้ำตาลบนลายพื้นสีเหลืองและสีส้ม และลายกระหนกสีน้ำตาลเบื้องบนมีรูปพระครุฑพ่าห์สีแดง
บริเวณขอบด้านบนและด้านล่างเป็นลายพื้นสีส้ม สีเหลืองและสีน้ำตาล
เบื้องซ้ายมุมบนมีตราอักษรพระปรมาภิไธย
ภ.ป.ร. สีน้ำตาลแดง
เบื้องซ้ายตอนล่างมีลายมือชื่อรัฐมนตรีว่าการกระทรวงการคลังและผู้ว่าการธนาคารแห่งประเทศไทย
พิมพ์ด้วยสีดำอยู่เหนือตำแหน่งคำว่า รัฐมนตรีว่าการกระทรวงการคลัง และ ผู้ว่าการธนาคารแห่งประเทศไทย ซึ่งพิมพ์ด้วยสีน้ำตาล ถัดลงมาเป็นลายไทยประดิษฐ์พิมพ์ด้วยสีน้ำตาล
ภายในมีตัวเลขอารบิก 100 ซ่อนไว้ ซึ่งมองเห็นได้เมื่อเอียงธนบัตรเข้าหาแสงสว่าง
โดยมองผ่านจากมุมล่างซ้ายเข้าหากึ่งกลางธนบัตรด้านบน ใต้ลายไทยประดิษฐ์มีคำว่า ธนบัตรเป็นเงินที่ชำระหนี้ได้ตามกฎหมาย
พิมพ์ด้วยสีน้ำตาล
เบื้องขวามุมบนมีตัวเลขอารบิก
100 พิมพ์ด้วยสีน้ำตาล
ถัดลงมาเป็นลายน้ำพระฉายาลักษณ์สมเด็จพระนางเจ้าสิริกิติ์ พระบรมราชินีนาถ
อยู่ในเนื้อกระดาษเบื้องขวาตอนล่างมีคำว่า รัฐบาลไทย และ หนึ่งร้อยบาท
พิมพ์ด้วยสีน้ำตาลแดงถัดลงมามีตัวเลขไทย ๑๐๐ พิมพ์ด้วยหมึกพิมพ์พิเศษสีทอง ใต้ตัวเลขไทย ๑๐๐ มีหมวดอักษรและเลขหมายไทยสีน้ำเงินเข้ม
ข. ด้านหลัง
เบื้องขวามีพระฉายาลักษณ์สมเด็จพระนางเจ้าสิริกิติ์
พระบรมราชินีนาถในฉลองพระองค์ชุดไทยจักรี
ทรงเครื่องราชอิสริยาภรณ์อันเป็นโบราณมงคลนพรัตนราชวราภรณ์สายสะพายนพรัตน
ดารานพรัตน เหรียญรัตนาภรณ์ รัชกาลที่ ๙ ชั้นที่ ๑ และทรงมงกุฎพิมพ์ด้วยสีเหลือง
สีเขียว สีแดง สีดำ และสีชมพู บนลายพื้นสีฟ้า สีเขียวเหลือง และสีชมพู มุมบนมีตัวเลขอารบิก
100
พิมพ์ด้วยสีชมพูและสีเหลืองตอนล่างมีภาพช้างและป่าไม้
พิมพ์ด้วยสีน้ำเงินและสีเขียว มุมล่างเป็นตัวเลขไทย ๑๐๐ พิมพ์ด้วยสีน้ำตาลและสีเหลือง ทับบนลายกระหนกสีฟ้า
ทั้งหมดนี้พิมพ์บนลายพื้นสีฟ้า และแถบสีน้ำเงินและสีเหลืองซึ่งพิมพ์ในแนวเฉียง ภายในมีคำว่า
เจริญพระชนมพรรษา ๖ รอบ
ขนาดเล็กเรียงติดต่อกันเป็นระยะ บริเวณขอบด้านบนและด้านล่างเป็นลายพื้นสีฟ้า
ส่วนขอบด้านซ้ายและด้านขวาเป็นลายดอกพุดตานสีฟ้าและสีชมพู และลายพื้นสลับสี
ตอนกลางด้านบนมีตราสัญลักษณ์งานเฉลิมพระเกียรติสมเด็จพระนางเจ้าสิริกิติ์
พระบรมราชินีนาถ เนื่องในโอกาสพระราชพิธีมหามงคลเฉลิมพระชนมพรรษา ๖ รอบ ๑๒ สิงหาคม
๒๕๔๗ ถัดลงมามีภาพดอกกุหลาบควีนสิริกิติ์ ดอกแคทลียาควีนสิริกิติ์
และดอกดอนญ่าควีนสิริกิติ์ พิมพ์ด้วยสีชมพู สีเหลือง และสีฟ้า
เบื้องซ้ายมุมบนมีลายน้ำพระฉายาลักษณ์สมเด็จพระนางเจ้าสิริกิติ์พระบรมราชินีนาถ
อยู่ในเนื้อกระดาษ ถัดลงมามีภาพพระราชพิธีสถาปนาพระอิสริยยศเป็นสมเด็จพระบรมราชินี
เมื่อวันที่ ๕ พฤษภาคม พุทธศักราช ๒๔๙๓ พิมพ์ด้วยสีน้ำเงิน
บริเวณด้านซ้ายของภาพมีแถวตัวเลขไทย ๑๐๐ ขนาดเล็กสีขาวบนพื้นสีน้ำเงินเรียงติดต่อกันเป็นระยะ
ถัดลงมามีพระฉายาลักษณ์สมเด็จพระนางเจ้าสิริกิติ์พระบรมราชินีนาถ
ทรงอุ้มทูลกระหม่อมหญิงอุบลรัตนราชกัญญา สิริวัฒนาพรรณวดีเมื่อครั้งยังทรงพระเยาว์
พิมพ์ด้วยสีน้ำตาลอยู่ภายในรูปวงกลมลายกระหนกสีฟ้าและสีเขียว
ถัดลงมามีภาพงานเครื่องถมพิมพ์ด้วยสีน้ำเงิน
ภาพงานจักสานย่านลิเภาและภาพงานเครื่องทองพิมพ์ด้วยสีน้ำตาลและสีเหลือง
ถัดลงมามีคำว่า สมเด็จพระนางเจ้าสิริกิติ์ พระบรมราชินีนาถ
เจริญพระชนมพรรษา ๖ รอง วันที่ ๑๒ สิงหาคม พุทธศักราช ๒๕๔๗
พิมพ์ด้วยสีน้ำตาล ถัดลงมามีภาพช้างและป่าไม้พิมพ์ด้วยสีน้ำตาล สีฟ้า
และสีเขียวบนลายพื้นสีฟ้า และแถบสีน้ำเงินและสีเหลืองซึ่งพิมพ์ในแนวเฉียง
ภายในมีคำว่า เจริญพระชนมพรรษา ๖ รอบ
ขนาดเล็กเรียงติดต่อกันเป็นระยะ
ค. ลักษณะพิเศษ
พิมพ์ตามแนวตั้ง
เนื้อกระดาษสีขาว มีลายน้ำพระฉายาลักษณ์สมเด็จพระนางเจ้าสิริกิติ์ พระบรมราชินีนาถ
มองเห็นได้ชัดเจนทั้งสองด้านเมื่อยกธนบัตรขึ้นส่องกับแสงสว่าง
ในเนื้อกระดาษโรยเส้นใยเรืองแสง
ซึ่งมองไม่เห็นด้วยแสงธรรมชาติแต่จะเห็นเรืองแสงเป็นสีน้ำเงินและสีเหลืองภายใต้รังสีเหนือม่วง
ตัวเลขไทย
๑๐๐ บนด้านหน้าเบื้องขวามุมล่าง
พิมพ์ด้วยหมึกพิมพ์พิเศษสีทองเมื่อพลิกเอียงธนบัตรจะเห็นเป็นสีเขียว
หมวดอักษรและเลขหมายไทยบนด้านหน้า
พิมพ์ด้วยหมึกพิมพ์พิเศษสีน้ำเงินเข้มซึ่งจะเปลี่ยนเป็นสีน้ำเงินเรืองแสงภายใต้รังสีเหนือม่วง
ลายมือชื่อของรัฐมนตรีว่าการกระทรวงการคลังและผู้ว่าการธนาคารแห่งประเทศไทยบนด้านหน้า
พิมพ์ด้วยหมึกพิมพ์พิเศษสีดำ ซึ่งจะเปลี่ยนเป็นสีเขียวเรืองแสงภายใต้รังสีเหนือม่วง
บริเวณภาพงานเครื่องถม
งานจักสานย่านลิเภา และงานเครื่องทองภาพช้างและป่าไม้บนด้านหลัง
จะปรากฏตราอักษรพระนามาภิไธย ส.ก. เป็นสีส้มเรืองแสงภายใต้รังสีเหนือม่วง
๒.  ขนาดธนบัตร
กว้าง ๗๒ มิลลิเมตร ยาว ๑๖๒
มิลลิเมตร

ประกาศ
ณ วันที่ ๒๒ เมษายน พ.ศ. ๒๕๔๗
สมคิด  จาตุศรีพิทักษ์
รัฐมนตรีว่าการกระทรวงการคลัง

พรพิมล/พิมพ์
๑๐
สิงหาคม ๒๕๔๗

สุนันทา/ปาลิน/ตรวจ
25
สิงหาคม ๒๕๔๗

ปิยะธิดา/ปรับปรุง
๖ สิงหาคม ๒๕๖๑

[๑] ราชกิจจานุเบกษา
เล่ม ๑๒๑/ตอนพิเศษ ๕๐ ง/หน้า ๑/๓ พฤษภาคม ๒๕๔๗